b"\n_START_ARTICLE_\nFrancesco Redi\n_START_SECTION_\nLege\n_START_PARAGRAPH_\nEtter fullf\xc3\xb8rt legeutdannelse gikk han i tjeneste hos Colonna-familien i Roma og var privatl\xc3\xa6rer i deres hushold i fem \xc3\xa5r. I 1654 dro han til Firenze. Der han var livlege for erkehertugene Ferdinand II og Cosimo III. I 1666 ble Redi utnevnt til f\xc3\xb8rstelege og bestyrer av det statlige apoteket (\xc2\xabspezeria\xc2\xbb) av storhertug Ferdinand II, en stilling som han beholdt under Cosimo III. Han tilbrakte derfor en stor del av tida ved hoffet, og er i likhet med Galileo et eksempel p\xc3\xa5 sin tids hoff- og vitenskapsmenn.\n_START_SECTION_\nMedisinsk forskning\n_START_PARAGRAPH_\nHans fagfilosofi var bygd p\xc3\xa5 hippokratiske idealer, og han la vekt p\xc3\xa5 \xc3\xa5 forebygge sjukdom gjennom en balansert diett og naturlige midler. Han er en av grunnleggerne av eksperimentell biologi, og han var delaktig i en av 1600-tallets st\xc3\xb8rste medisinske funn: oppdagelsen av midd som \xc3\xa5rsak til skabb. Hans f\xc3\xb8rste vitenskapelige publikasjon, i 1664, \xc2\xabOsservazioni intorno alle vipere\xc2\xbb, omhandlet slangebitt._NEWLINE_For ettertida er Redi mest kjent for eksperimenter som bidro til at forestillingen om abiogenese (Generatio spontanea, spontan forplantning) seinere ble forkasta. Helt sia Aristoteles var den r\xc3\xa5dende oppfatninga at mark og andre organismer oppsto spontant av r\xc3\xa5tnende kj\xc3\xb8tt. I et av sine eksperimenter tok Redi tre krukker med kj\xc3\xb8tt. \xc3\x89n ble forsegla, en annen holdt \xc3\xa5pen, og den tredje ble dekt med et klede. I den \xc3\xa5pne krukka kom det mark, men ikke i den forsegla. I den tredje viste marken seg p\xc3\xa5 kledet. Han fortsatte eksperimentet ved \xc3\xa5 samle opp larvene, som seinere ble omdanna til vanlige fluer. N\xc3\xa5r han la d\xc3\xb8de fluer og larver i ei forsegla krukke, ble det ikke danna ny mark. Gjorde han det samme med levende fluer, ble det imidlertid ny mark. _NEWLINE_Redi beskrev eksperimentet utf\xc3\xb8rlig i sitt skrift Esperienze intorno alla generazione degl'insetti. Blant hans vitenskapelige skrifter inng\xc3\xa5r ogs\xc3\xa5 f.eks. Consulti medici.\n_START_SECTION_\nInnsats som litterat\n_START_PARAGRAPH_\nI tillegg til sin praksis som lege og kirurg, og sin medisinske forskning, fant han ogs\xc3\xa5 tid til litter\xc3\xa6rt arbeid. Han var et aktivt medlem av en rekke litter\xc3\xa6re akademier, og som medlem av Crusca bidro han til forberedelsen av akademiets hovedl\xc3\xb8ft Vocabolario som kom til \xc3\xa5 bety mye for det italienske spr\xc3\xa5k._NEWLINE_Blant hans verk er ogs\xc3\xa5 (\xc2\xabLettere\xc2\xbb), dityramben \xe2\x80\x93 \xc2\xabBacco in Toscana\xc2\xbb og \xc2\xabArianna Inferma\xc2\xbb, og en god del lyrikk. Noe av lyrikken er petrarkisk, annet er burlesk. Han arbeidet ogs\xc3\xa5 p\xc3\xa5 et \xc2\xabVocabolario aretino\xc2\xbb. \xc2\xabBacco in Toscana\xc2\xbb er det beste eksempel p\xc3\xa5 dityramben p\xc3\xa5 italiensk."